**УПРАВЉАЊЕ СТАКЛЕНОМ АМБАЛАЖОМ НА ЗАПАДНОМ БАЛКАНУ**

Стаклени отпад чини око 4% целокупног амбалажног отпада у региону, а уз то стакло представља материјал који се 100% може рециклирати с могућим бесконачним бројем кругова рециклирања. Рециклирањем једне тоне стакла штеди се око 40% енергије и 50% воде потребне за производњу нове стаклене амбалаже, док се загађење ваздуха смањује за око 20%.

Тренутни проценти коришћења стаклене амбалаже која улази у процес рециклаже у региону западног Балкана су далеко од просека у Европске уније. Већина коришћене стаклене амбалаже заврши на депонијама, где је стаклу потребно више од 5.000 година да се разгради.

У Србији не постоји одржив систем управљања рециклирањем стакла. Разлог за мале количине стакла које се рециклирају је тај што управљање токовима рециклирања стакла недостаје на националном и локалном нивоу, а оквирни услови још увек нису правилно постављени да омогуће затварање постојећих рупа у управљању.

Да би се омогућио економски ефикасан ланац вредности рециклирања стакла, потребно је побољшати сарадњу многих партнера током целог процеса и неопходне су много веће количине прикупљеног стакла, како би се омогућили резултати економије обима као основе за покривање трошкова и профитабилности.

**ШТА ЈЕ ПРЕДВИЂЕНО ПРОЈЕКТОМ?**

У оквиру пројекта „Управљање стакленом амбалажом на Западном Балкану“ предвиђено је постављање контејнера за одлагање стакленог амбалажног отпада и пилотирање система прикупљања стаклене амбалаже у градским и руралним срединама, као и у угоститељским објектима.

Пројекат се спроводи на регионалном нивоу – у Србији, Босни и Херцеговини и Северној Македонији. Изабране пилот локалне самоуправе у Србији у којима су постављени контејнери за сакупљање стакла су: Ниш, Сомбор, Крагујевац и Варварин.

По завршетку пројекта биће израђен Водич који ће садржати све податке о оствареним резултатима, а на основну којег би и општине у којима није спроведен пројекат могле да успоставе ефикасан и економски исплатив систем управљања стакленом амбалажом.

Пројекат ће уједно допринети и побољшању примене закона и уредби усмеравањем метода управљања отпадом и подизањем свести о њиховој важности. То је такође директан допринос даљем придруживању ЕУ и усклађивању правила и прописа Србије као претприступне земље ЕУ.

**ОСНОВНИ ЦИЉ ПРОЈЕКТА**

Циљ пројекта је унапређење оквирних услова за успостављање економичног ланца вредности рециклаже стакла на Западном Балкану.

**ПОКАЗАТЕЉИ УСПЕШНОСТИ ПРОЈЕКТА**

Као основне показатеље успешности пројекта „Управљања стакленом амбалажом на Западном Балкану издвојили бисмо:

• Повећану количину прикупљеног стакла 20%;

• Развијени бизнис модели рециклаже стакла у три државе у региону у договору са националним доносиоцима одлука;

• Успостављен исплатив третман рециклаже и поновне употребе отпада од стакла у региону.

**ТРАЈАЊЕ ПРОЈЕКТА**

Пројекат се спроводи у периоду од 1. јануара 2020. до 31. децембра 2022. године.

**НОСИОЦИ ПРОЈЕКТА У СРБИЈИ**

- Оператер амбалажног отпада – Секопак

- Немачка организација за међународну сарадњу – ГИЗ

- Национална алијанса за локални економски развој – НАЛЕД

Пројекат се спроводи у оквиру програма развојне сарадње са приватним сектором develoPPP.de, и финансирају га Немачко савезно министарство за економску сарадњу и развој, Секопак и Апатинска пивара.